Lietuvos Respublikos ekonomikos ir inovacijų ministerija

– Lietuvos Vyriausybės ministerija, valdanti šalies ekonomiką ir inovacijas.

Vadovauja ministras, kurį premjeras teikia prezidentui.

Istorija 
1918 m. lapkričio 11 d. pirmuoju LR finansų, prekybos ir pramonės ministru paskirtas Martynas Yčas. Nuo 1923 m. vid. pramonės, prekybos sritys atskirai neišskiriamos, o perduotos finansų ministerijai, kurioje vėliau buvo organizuotas atskiras pramonės departamentas.

Formuojant pirmąją atkurtos Nepriklausomos Lietuvos Respublikos Vyriausybę, atsisakyta komitetų ir ūkiui vadovauti buvo įsteigtos 5 ministerijos: Ekonomikos, Energetikos, Materialinių išteklių, Pramonės, Prekybos. Pirmosios dvi – Ekonomikos ir Energetikos – ministerijos be žymesnių reorganizacijų išliko iki Ūkio ministerijos įsteigimo.

1991 m. vasario 28 d. Atkuriamasis Seimas panaikino pramonės ministeriją, nustatydama, kad pramonės įmonių steigėjos funkcijas vykdo Ekonomikos ministerija, o jų materialinio ir kito aprūpinimo funkcijas – Materialinių išteklių ministerija.

1991 m. spalio 3 d. Atkuriamasis Seimas įstatymu panaikino Prekybos ministeriją, įsteigdama prekybos ir materialinių išteklių ministeriją.

1992 m. spalio 30 d. Atkuriamasis Seimas įstatymu pertvarkė Prekybos ir materialinių išteklių ministeriją į Lietuvos Respublikos pramonės ir prekybos ministeriją, kuri po to išliko nepakitusi iki ūkio ministerijos įkūrimo.

1996 m. gruodžio 16 d. Seimas įstatymu panaikino ekonomikos, energetikos, pramonės ir prekybos ministerijas ir įsteigė Ūkio ministeriją. Ji 1996 m. gruodžio 19 d. pradėjo dirbti.

2009 m. sausio 12 d. įstatymu Seimas] atkūrė Energetikos ministeriją.

2019 m. pervadinta į LR Ekonomikos ir inovacijų ministeriją.

Tikslai 
 formuoti valstybės ekonomikos politiką – bendrąją ekonominę (makroekonominę), konkurencijos, Europos Sąjungos vidaus rinkos, viešųjų pirkimų, pirkimų, atliekamų perkančiosios organizacijos, veikiančios vandentvarkos, energetikos, transporto ar pašto paslaugų srityje, pirkimų, atliekamų gynybos ir saugumo srityje (toliau kartu – viešieji pirkimai), koncesijų, vidaus prekybos (įskaitant alkoholio ir tabako kontrolę), mokėjimų pagal komercines sutartis vėlavimo prevencijos, prekių ir paslaugų reklamos, netauriųjų metalų laužo ir atliekų supirkimo, žmogiškųjų išteklių plėtros, reglamentuojamų profesinių kvalifikacijų pripažinimo – ir organizuoti, koordinuoti ir kontroliuoti jos įgyvendinimą;
 formuoti konkurencingumo didinimo valstybės politiką – palankios aplinkos verslui kūrimo, smulkiojo ir vidutinio verslo plėtros, geresnio reglamentavimo priemonių taikymo reguliuojant ūkio subjektų veiklą (administracinės ir kitos reguliavimo naštos mažinimo, teisės aktų supaprastinimo, teisinio reguliavimo kokybės gerinimo), verslo priežiūros, įmonių teisės, valstybės valdomų įmonių, valstybei ir savivaldybėms priklausančių akcijų privatizavimo, investicijų, eksporto skatinimo, technologijų, inovacijų, metrologijos, standartizacijos, akreditacijos, kosmoso, pramonės ir paslaugų plėtros, turizmo, kurortų ir kurortinių teritorijų – ir organizuoti, koordinuoti ir kontroliuoti jos įgyvendinimą;
 formuoti valstybės politiką valstybės informacinių išteklių, dokumentų pakartotinio naudojimo ir informacinės visuomenės plėtros srityse ir organizuoti, koordinuoti ir kontroliuoti jos įgyvendinimą.

Dabartinė vadovybė 
Ministrė Aušrinė Armonaitė.

Viceministrai – Eglė Markevičiūtė, Vincas Jurgutis, Jovita Neliupšienė (2020–2022), kanclerė – Iveta Paludnevičiūtė.

Ministrai

Išnašos 

Lietuvos Respublikos ekonomikos ir inovacijų ministerija
Ekonominė politika